โอกาสสอย LH หลังราคาหุ้นรูดเกือบ 4% โบรกฯมองพื้นฐานเด่น-ปันผลสูง
โอกาสสอย LH หลังราคาหุ้นรูดเกือบ 4% โบรกฯมองพื้นฐานเด่น-ปันผลสูง ล่าสุด ณ เวลา 15.21 น. อยู่ที่ 10.50 บาท ลบ 0.40 บาท หรือ 3.67% สูงสุดที่ 10.80 บาท ต่ำสุดที่ 10.50 บาท ด้วยมูลค่าซื้อขาย 535.76 ล้านบาท
11 ก.พ. 2562

ผู้สื่อข่าวรายงานว่า ราคาหุ้น บริษัทแลนด์แอนด์เฮ้าส์ จำกัด (มหาชน) หรือ LH ล่าสุด ณ เวลา 15.21 น. อยู่ที่ 10.50 บาท ลบ 0.40 บาท หรือ 3.67% สูงสุดที่ 10.80 บาท ต่ำสุดที่ 10.50 บาท ด้วยมูลค่าซื้อขาย 535.76 ล้านบาท

ทั้งนี้ บล.กสิกรไทย ระบุในบทวิเคราะห์ว่า SET แกว่งตัวผันผวนอยู่ในแดนลบตลอดการซื้อขายเป็นผลจากปัจจัยในประเทศเรื่องความไม่แน่นอนทางการเมืองเป็นหลัก และมีมูลค่าการซื้อขายที่ไม่ได้คึกคักส่วนหนึ่งรอดูผลการเจรจาข้อพิพาทการค้า มองว่าการปรับตัวลงเป็นจังหวะในการซื้อสะสม เลือกหุ้นที่ปรับตัวลงมาแรงแต่พื้นฐานเด่น ได้แก่ ADVANC, ERW, MEGA, LH
โดย บล.กสิกรไทย แนะนำ “ซื้อ” LH ด้วยราคาเป้าหมายปี 2562 ที่ 11.50 บาท ถึงแม้จะเผชิญกับความท้าทายในปี 2562 เหมือนกับผู้พัฒนาโครงการอสังหาริมทรัพย์รายอื่นๆ เพราะธุรกิจที่อยู่อาศัยจะได้รับแรงกดดันจากมาตรการอัตราส่วนเงินให้สินเชื่อต่อมูลค่าหลักประกัน (LTV) ใหม่ รวมถึงการชะลอตัวของการเติบโตของ GDP นอกจากนี้ backlog ที่ลดลงก็สะท้อนให้เห็นว่าบริษัทจะต้องรุกในกลุ่มแนวราบมากขึ้น ซึ่งเป็นกลยุทธ์ที่คล้ายกับผู้พัฒนาอสังหาฯ รายอื่นๆ
อย่างไรก็ตาม มองว่า LH จะได้รับผลกระทบจากมาตรการ LTV ใหม่น้อยกว่ารายอื่น เพราะมีนโยบายเงินดาวน์ที่สูงถึง 15-20% กอปรกับพอร์ตธุรกิจที่มีการกระจายความเสี่ยงที่ดี นอกจากนี้ยังมองว่าโครงการเทอร์มินอล 21 แห่งใหม่แถวพระราม 3 จะช่วยสร้างกำไรสุทธิและเงินปันผลระดับสูงให้กับ LH ในระยะยาว